FÆLLES HOLDNING (EF) Nr. 62/98 fastlagt af Rådet den 13. oktober 1998 med henblik på vedtagelse af Europa-Parlamentets og Rådets direktiv 98/. . ./EF om ændring af direktiv 76/116/EØF om indbyrdes tilnærmelse af medlemsstaternes lovgivning om gødning for så vidt angår markedsføring i Østrig, Finland og Sverige af gødning, der indeholder cadmium (98/C 388/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2), og

i henhold til fremgangsmåden i traktatens artikel 189 B (3), og

ud fra følgende betragtninger:

Det fremgår af artikel 69 og bilag VIII, punkt 4, af artikel 84 og bilag X, punkt 2, samt af artikel 112 og bilag XII, punkt 4, i tiltrædelsesakten af 1994, at for så vidt angår henholdsvis Østrig, Finland og Sverige, finder artikel 7 i direktiv 76/116/EØF (4), med hensyn til cadmiumindholdet i gødning, først anvendelse på de omhandlede medlemsstater fra den 1. januar 1999, og de ovennævnte bestemmelser i tiltrædelsesakten tages inden den 31. december 1998 op til revision i henhold til fællesskabsprocedurerne;

den nævnte revision kan ikke afsluttes inden den 31. december 1998, da mange medlemsstater ikke ligger inde med de eksponeringsdata, som er nødvendige for at vurdere de risici, cadmium i gødning indebærer for sundhed og miljø; revisionen bør videreføres efter nævnte dato på grundlag af yderligere undersøgelser;

disse yderligere undersøgelser bør bestå i at vurdere de risici, cadmium i gødning indebærer i medlemsstaterne, herunder for udsatte befolkningsgruppers sundhed og for miljøet; hertil behøves flere år;

der er inden for rammerne af Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer (5) indledt en risikovurdering af cadmium; resultaterne heraf vil først foreligge om flere år;

bortset fra kravet om revision i medfør af tiltrædelsesakten af 1994, kan der altid træffes beslutning om revision af gældende fællesskabslovgivning i overensstemmelse med fællesskabsprocedurerne; fællesskabslovgivningen kan indeholde undtagelser i begrænsede tidsrum for visse medlemsstater på grund af disses særlige situation -

UDSTEDT FØLGENDE DIREKTIV:

Artikel 1

I artikel 7 i direktiv 76/116/EØF tilføjes følgende to afsnit:

»Østrig, Finland og Sverige kan imidlertid på deres område forbyde markedsføring af gødning, der indeholder cadmium i koncentrationer, der overskrider de koncentrationer, der var fastsat i den nationale lovgivning på tiltrædelsesdatoen. Denne undtagelse gælder for tidsrummet fra den 1. januar 1999 til den 31. december 2001.

I samråd med medlemsstaterne og andre berørte parter revurderer Kommissionen inden den 31. december 2001 behovet for at indføre bestemmelser på fællesskabsplan om cadmiumindholdet i gødning.«

Artikel 2

Republikken Østrig, Republikken Finland og Kongeriget Sverige vedtager og offentliggør de nødvendige bestemmelser for at efterkomme dette direktiv inden den 31. december 1998.

Når de i stk. 1 nævnte medlemsstater vedtager disse bestemmelser, skal de ved vedtagelsen indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv er rettet til Republikken Østrig, Republikken Finland og Kongeriget Sverige.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT C 108 af 7.4.1998, s. 83.

(2) EFT C 214 af 10.7.1998, s. 15.

(3) Europa-Parlamentets udtalelse af 16. juli 1998 (EFT C 292 af 21.9.1998), Rådets fælles holdning af 13. oktober 1998 og Europa-Parlamentets afgørelse af . . . (endnu ikke offentliggjort i EFT).

(4) EFT L 24 af 30.1.1976, s. 21. Direktivet er senest ændret ved direktiv 97/63/EF (EFT L 335 af 6.12.1997, s. 15).

(5) EFT L 84 af 5.4.1993, s. 1.

RÅDETS BEGRUNDELSE

I. INDLEDNING

1. Den 12. februar 1998 forelagde Kommissionen Rådet et direktivforslag baseret på EF-traktatens artikel 100 A om ændring af direktiv 76/116/EØF om indbyrdes tilnærmelse af medlemsstaternes lovgivning om gødning for så vidt angår markedsføring i Østrig, Finland og Sverige af gødning, der indeholder cadmium.

2. Det Økonomiske og Sociale Udvalg afgav udtalelse den 29. april 1998.

Europa-Parlamentet afgav udtalelse den 16. juli 1998.

3. Rådet fastlagde sin fælles holdning i overensstemmelse med traktatens artikel 189 B den 1. oktober 1998.

II. MÅL

Formålet med Kommissionens direktiv er at forlænge Østrigs, Finlands og Sveriges mulighed for at begrænse markedsføringen på deres område af gødning, der indeholder cadmium, indtil den 31. december 2002.

Det hedder i artikel 7 i direktiv 76/116/EØF, at medlemsstaterne ikke af grunde, der vedrører sammensætning, mærkning, etikettering og emballage, kan forbyde, begrænse eller hindre markedsføring af gødninger, der bærer betegnelsen »EØF-gødning«, og som opfylder bestemmelserne i dette direktiv og dets bilag.

Østrig, Finland og Sverige, som i flere år har begrænset markedsføringen på deres område af gødning, der indeholder cadmium, forhandlede undtagelsesbestemmelser fra artikel 7, da de tiltrådte Den Europæiske Union.

I henhold til tiltrædelsestraktaterne finder artikel 7 for så vidt angår cadmiumindholdet ikke anvendelse på Østrig, Finland og Sverige i en periode på fire år fra tiltrædelsesdatoen, dvs. til den 1. januar 1999. I tiltrædelsestraktaterne hedder det endvidere, at artikel 7 for så vidt angår cadmiumindholdet skal tages op til revision i overensstemmelse med EF-procedurerne inden for denne periode.

Da Kommissionen endnu ikke råder over tilstrækkelige data om de udsatte befolkningsgruppers eksponering og om miljøforholdene i medlemsstaterne til, at det kan afgøres, om cadmium i gødning udgør en uacceptabel risiko, bør der foretages yderligere undersøgelser. Dette betyder, at revisionen ikke kan fuldføres inden for de planlagte fire år, men at den sandsynligvis vil blive videreført indtil den 31. december 2001.

For de tre pågældende medlemsstater bør undtagelserne fra artikel 7 for så vidt angår cadmium derfor suppleres med en yderligere undtagelse fra den 1. januar 1999 til den nye frist for fuldførelse af revisionen af denne artikel, dvs. den 31. december 2001.

III. ANALYSE AF DEN FÆLLES HOLDNING

Europa-Parlamentet har kun foreslået en enkelt ændring, nemlig at det i artikel 1 i forslaget præciseres, at enhver nødvendig ændring af direktivet efter Kommissionens revision vedtages inden den 31. december 2001. Kommissionen har ikke accepteret denne ændring.

Rådet har ikke fundet det nødvendigt at acceptere den ændring, der er foreslået af Europa-Parlamentet, og har godkendt Kommissionens forslag uden ændringer.